**בנין וסתירה בכלים**

ללימוד נושא חשוב זה, נקדיש **שני שיעורים**:

**בראשון -** נעמיק בלימוד סוגיות הש"ס, הראשונים, ופסקי השו"ע והמשנ"ב בנדון **בנין וסתירה בכלים**.

**בשני -** נעיין בדברי פוסקי הדור האחרון בנדון **פתיחת אריזות וקופסאות בשבת**, המסתעפים מדברי רבותינו הראשונים והפוסקים שנלמדו בשיעור הראשון.

**[הערה: ניתן** לחלק את הלימוד **לשלושה שיעורים:** א. סוגיות וראשונים. ב. שו"ע ומשנ"ב. ג. פוסקים].

**- שיעור ראשון -**

**א. בנין וסתירה בכלים – שיטת רש"י**

שנינו במשנה במסכת ביצה דף כ"א ע"ב (1): "שלשה דברים רבן גמליאל מחמיר כדברי ב"ש...ואין זוקפין את המנורה ביום טוב" ובסוגיית הגמרא בדף כ"ב (1) מובא הסברו של רב חיננא בר ביסנא בביאור מחלוקתם "מאי קא עביד אמר רב חיננא בר ביסנא הכא במנורה של חליות עסקינן דמחזי כבונה דב"ש סברי יש בנין בכלים וב"ה סברי **אין בנין בכלים** **ואין סתירה בכלים**". ופירש רש"י על אתר: "ואין בונה אלא בבתים ואוהלים". ומתבאר איפוא, כי לדעת בית הלל [וכן הלכה] שאין בנין וסתירה בכלים, מותר בשבת הן לבנות כלים והן לסותרם. וכן בביאור דברי אביי (שבת ע"ד, ב (1)) המתאר כי "האי מאן דעביד חלתא חייב אחת עשרה חטאות" כתב רש"י שחיובו נובע מעשיית אחת עשרה מלאכות, ברם "משום בונה ליכא לחיוביה לא בחבית ולא בתנור ולא בכוורת **דאין בנין בכלים**".

**ב. בנין וסתירה בכלים - שיטת תוספות והרא"ש ושיטת הר"ן**

במסכת שבת דף ק"ב ע"ב (2) מובא: "עייל שופתא בקופינא דמרא רב אמר משום בונה ושמואל אמר משום מכה בפטיש". ובתוספות (שם ד"ה האי) הקשו: "ואף על גב דקיימא לן אין בנין בכלים, אומר ר"י דהיינו דווקא בהחזרת בתי תריסין או במנורה של חוליות **אבל בנין גמור מחייב בכלים**". ובהמשך נתבאר שחייב בבנין "גמור" או בבנין "שיש בו חיזוק ואומנות".

להבנת שיטת תוספות, נקדים ללמוד את הסוגיות דלקמן:

**[א]** שנינו במשנה בעירובין ל"ד ע"ב (3) "נתנו במגדל ואבד המפתח הרי זה עירוב". בדין ערוב נאמר כי על מנת שהעירוב יחול שומה עליו להיות זמין למאכל גם במהלך השבת. לאור זאת מקשה הגמרא מדעו העירוב חל "הוא במקום אחד ועירובו במקום אחר, רב ושמואל דאמרי תרוייהו הכא במגדל של לבנים עסקינן". ובהמשך הסוגיא בדף ל"ה ע"א (4) "רבה ורב יוסף דאמרי תרוייהו הכא במגדל של עץ עסקינן דמר סבר כלי הוא **ואין בנין וסתירה בכלים**", עיי"ש ברש"י.

**[ב]** משנה במסכת שבת בדף קמ"ו ע"א (5) מובא: "**שובר** אדם את החבית לאכול הימנה גרוגרות". [על דברי רש"י שם "דאין במקלקל שום איסור בשבת, עיין בקושיית הר"ן (6) ד"ה מתני שובר אדם, ובתירוצו]. ובמסכת ביצה ל"ג ע"ב (6) העמידו את המשנה הנ"ל [שובר אדם את החבית] ב"מוסתקי", דהיינו חבית רעועה. וראה בדברי הר"ן על המשנה בשבת (6) בביאור טעם ההיתר לשבור חבית רעועה.

לאחר לימוד הסוגיות הנ"ל, נשוב להשלמת שיטת התוספות בדין בנין וסתירה בכלים, המבוארת בתוספות בעירובין ל"ד ע"ב ד"ה ואמאי בתירוצו השני (3), ובתוספות שבת קמ"ו ע"א ד"ה שובר (5). והעולה מדבריו כי **אכן יש איסור בנין וסתירה בכלים**, ובמקומות שנזכר שאין בכלים בנין וסתירה, מדובר בכלים שאינם גמורים אלא רעועים.

בדברי הרא"ש במסכת עירובין (4) מבואר כשיטת התוספות.

לדעת הר"ן (6) אף **שיש בנין וסתירה בכלים,** אך דין זה הוא בכלי גדול בלבד, כדבריו: "שריא דווקא ב**כלי קטן דלא שייך ביה בנין וסתירה** אבל בכלי גדול לא" ובבית יוסף (7) הביא את דברי התרומת הדשן הסובר כי כלי גדול הוא כלי המכיל ארבעים סאה, וכתב הבית יוסף כי לכאורה זוהי ההגדרה של כלי גדול גם לדעת הר"ן.

**ג. עשיית פתח בכלים**

במסכת שבת דף קמ"ו ע"א מבואר במשנה (5) כי אמנם שובר אדם את החבית לאכול ממנה גרוגרות אבל "ובלבד שלא יתכוון לעשות כלי דברי ר' יהודה, וחכמים מתירין". רש"י על אתר ביאר כי לדעת ר' יהודה אסור לנקבה יפה בפתח נאה, ולדעת חכמים מותר כי "אין דרך פתח לחבית בכך". ובסוגיית הגמרא הסתפק רב ששת בנדון עשיית פתח בחבית, ומסקנתו "לפיתחא קא מיכוון ואסיר", דהיינו למרות ההיתר לשבור חבית על מנת לקחת ממנה גרוגרות [לרש"י – אין בנין וסתירה בכלים, לתוספות – מדובר בחבית מוסתקי, לר"ן – מדובר בחבית קטנה], מכל מקום אין לעשות לחבית פתח יפה משום 'תיקון כלי' האסור מדין מלאכת 'מכה בפטיש'.

**ד. כלים שטפלים למאכל בתוכם**

במסכת שבת קמ"ו ע"א (5) "תניא חדא חותלות של גרוגרות ושל תמרים מתיר ומפקיע וחותך ותניא אידך מתיר אבל לא מפקיע ולא חותך, לא קשיא הא רבנן הא ר' נחמיה...", ופירש רש"י כי חותלות של גרוגרות ותמרים הם "כלי של כפות תמרים ועושין כעין סלים". ובבית יוסף (7) הביא את דברי הכל בו שכתב שדין זה במהותו מתיר אפילו להפקיע גופן של חותלות [כלומר לסתור אותן], מפני שמעשה הסתירה מוגדר "כמו ששובר אגוז או שקדים בשביל האוכל שבהם".

**ה. סיכום שיטות הראשונים ופסק הלכה**

סיכום שיטות הראשונים הובאו בטור ובבית יוסף סי' שי"ד (7) סע' א'. עיין היטב בדבריהם.

* **פסק ההלכה בדין בנין וסתירה בכלים** - שולחן ערוך ורמ"א סי' שי"ד סע' א' עד "ובלבד שלא יכוון לנקבה" (8). בביאור דברי הרמ"א עיין בביאור הלכה שם ד"ה שאינה.

וראה במשנ"ב ס"ק ז' שהביא את שיטת הגר"א הסובר כי אין בנין וסתירה בכלים כלל.

* **פסק ההלכה בדין עשיית פתח בכלים** – שולחן ערוך סעיף א' (8) "ובלבד שלא יכוון לנקבה" עד סוף הסעיף. וכן סעיף ו' (9). וראה במשנ"ב ס"ק כ"ג (9) בהיתר להוריד את מגופת החבית היות והיא לא חלק מהחבית.
* **פסק ההלכה בדין כלים שטפלים למאכל -** שולחן ערוך סי' שי"ד סע' ח (9) ומשנה ברורה שם. נידון דומה הדן בקריעת עור שעל פי החבית הביא הבית יוסף בסי' שי"ד סוף סע' א' (7) בשם התוספתא.

דין זה הובא להלכה במשנ"ב סי' שי"ד ס"ק כ"ה (9).

* **סיכום -** מאמרו של הרב טובי (10).

**- שיעור שני -**

על מנת לעמוד על שיטות האחרונים בדינים הנוגעים למעשה, הנובעים מהגמרות והראשונים בדין בנין וסתירה בכלים. נשוב ונשנן תחילה את סיכום שיטות הראשונים ופסקי השו"ע והמשנה ברורה המובא בספר שירת הים (11).

**א. פתיחת קופסאות ואריזות**

עתה נבוא לדון האם בפתיחת קופסאות שימורים ובקבוקים יש איסור:

**• עשיית כלי** [שחיובו משום בונה, או מכה בפטיש] - על ידי פתיחת הפתח, הגורם לקופסה או לפקק הבקבוק להפוך מ"גולם" ל"כלי" הראוי לשימוש.

**• מכה בפטיש -** כאשר יעשה פתח יפה.

**• סתירה -** אם הכלי לאחר פתיחתו אינו משמש עוד ככלי אחסון.

כמו כן יש לתת את הדעת ולחלק בין: [א] קופסאות ואריזות שבדרך כלל נזרקות סמוך לפתיחתן.

[ב] אריזות אשר נזרקות עם סיום תכולתן, [ג] ואריזות המשמשות לשימוש נוסף.

החזון איש או"ח סימן נ"א ס"ק י"א (12) דן האם יש איסור בפתיחתם של "קופסאות של שמן ושל דגים" בשבת, והכריע כי "משום סתירת כלי ליכא כאן שאין סותר כלל שהפתיחה תיקון וסתום מכל צד לאו כלי הוא". כלומר, לכאורה אין איסור משום סתירת כלים בכלי שהיה סגור קודם מכל צדדיו, מאחר והוא עדיין לא מוגדר ככלי ולכן אין איסור בסתירתו. אולם בהמשך דבריו כתב: "וכשעושה לו פתח נעשה כלי" רוצה לומר שכאשר מדובר באריזות ש**עתידין להשתמש בהם שימוש נוסף** יש בכך איסור משום בנין בכלים, וכן כתב בשמירת שבת פרק ט' סע' ב' (16).

יתר על כן, החזון איש כתב שגם כאשר מדובר בכלי **שזורקו מיד** "יש לאסור משום גזירה דלמא יכוין לשם פתח.. והרבה בני אדם דעתם על הקופסה לשמש בה להניח בה בורית או מסמרים...ועוד שאין מתחשבין בכוונתו", ולאור הנ"ל אסר לפתוח גם קופסאות שהדרך לזורקם מיד בגמר השימוש.

וראה בהרחבה את דברי האגרות משה (12)-(13) ומסקנתו בסוף דבריו "נמצא לדינא שאלו הקענס וכהאי גוונא שאר מיני אוכלין שנעשו רק בשביל אלו המונחים שם וגם ידוע שאחר שלוקחין משם האוכלין זורקין אותם לאשפה יש להתיר לכו"ע לשוברם ולקורעם מטעם השו"ע שדמי ל**שובר אגוזים שכתב בחותלות**".

בספר שמירת שבת כהלכתה פרק ט' סע' ג' (16) הביא את שתי הדעות, וראה בהערה בשם הגרש"ז אויערבך שהתיר פתיחת אריזות וקופסאות כאלו מאחר והם נחשבות **ככלי רעוע (מוסתקי)** שבו גם לדעות האוסרות לא נאמר איסור בנין וסתירה בכלים.

ובספר חזון עובדיה חלק ה' סע' ט"ז (19) גם הביא את שתי הדעות והכריע להקל, ודחה את סברת החזון איש, שחשש כי אנשים ישתמשו בקופסאות אלו שימוש עתידי, בכך ש"יש לנו לומר שזה היה במקומות שהיו עניים מאוד אבל במקומות אלו אנן סהדי שרוב הקופסאות האלו ככולם נשלכים לאשפה מיד", יעויין בדבריו שם בהרחבה. .

**ב. פתיחת פקקים מסוגים שונים**

**פקק כתר [של בקבוקי בירה]** - החזון איש (12) שם ד"ה ולהסיר כתב "ולהסיר המגופה הקטנה הנעשה מטס כפוף שסותמין בה את הבקבוקים ... דינו כהתזת מגופת החבית ומותר שאינה חיבור... דזהו בכלל דין אין סתירה בכלים כדין ומפקיע וחותך" ובסוף דבריו הוסיף "דכיון דלבשה על הבקבוק כבר בטלה מתורת כלי, שעומדת לשבירה".

וראה בתשובותיו של הגרש"ז אויערבך במנחת שלמה (13) ד"ה בנוגע לפקק מהסוג השני, ובמה שדן בדברי החזון איש.

**פקק הברגה מפח [המחובר לבקבוק על ידי טבעת הניתקת עם הפתיחה הראשונה]** - הגרש"ז אויערבך בשו"ת מנחת שלמה (13-14) כתב: "ופשוט הדבר שאיסור גמור הוא לפתוח בו בראשונה בשבת.. כל זמן שהפקק מחובר לחלק התחתון אינו ראוי כלל לכסות בו בקבוק אחר כזה ונמצא דלא נעשה פקק אלא ע"י זה שחתך את הטבעת מהפקק". ובספר שמירת שבת כהלכתה פרק ט' סע' י"ח (18) הביא דבריו להלכה, והוסיף שבמקרה שלא פתח פקק כזה מערב שבת, ינקב את הפקק ואז יוכל לפותחו מאחר ובטל ממנו שם כלי.

ברם הגר"ע יוסף בשו"ת יחוה דעת (15) חלק על דברי הגרש"ז מכמה פנים:

[א] מפני ש"נמצא רוב הפוסקים סוברים שגם כלי שלם מותר לשבור בשבת כדי ליטול ממנו מאכל וקרוב לומר שגם השולחן ערוך אילו ראה דברי הפוסקים הנ"ל היה פוסק להקל אפילו שלא במוסתקי".

[ב] אפילו לדעת השולחן ערוך שאוסר לשבור כלי שלם , בנידון דידן יהיה מותר מאחר שהמכסה הוצמד מלכתחילה על מנת שיפרידו אותו מהטבעת לכשיפתחו את הפקק ואין זה סותר כלי של קיימא כלל.

[ג] "שאף לפני הידוק המכסה במכונה היה עליו תורת כלי וגם בהיותו משמש מכסה לבקבוק יש עליו תורת כלי ואם כן אין כאן תיקון כלי כלל".

**פקק הברגה מפלסטיק [המחובר לבקבוק על ידי טבעת הניתקת עם הפתיחה הראשונה] -** במנחת שלמה (14) כתב שפתיחת פקק הברגה מפלסטיק מותרת, הואיל וכבר לפני הפתיחה ניכר כי אלו הם שני חלקים נפרדים, והפקק נחשב ככלי עוד לפני ניתוקו מהטבעת התחתונה.

**ג. פסקי הלכות וסיכומי דינים בנדון פתיחת קופסאות, בקבוקים וכיוצא בזה בשבת ויום טוב**

* שמירת שבת כהלכתה (16)-(18).
* חזון עובדיה (19).
* משנת השבת (20).
* שירת הים (21).

מכה בפטיש - מתקן מנא

**פתיחה**

מלאכת מכה בפטיש היא אחת מל"ט מלאכות שבת, כמפורש במשנה (1), ופירש רש"י במסכת שבת (1) עה, ב) "שהוא גמר מלאכה". להבנת גדר המלאכה, יש ללמוד את הסוגיות בש"ס, בהם נמצא דוגמאות רבות לפעולות שנאסרו משום 'מכה בפטיש' או 'תיקון מנא' [שחיובו משום 'מכה בפטיש'], אשר לאחר **עיון** ניתן לחלקן **לארבעה** סוגים עיקריים, ויבוארו להלן.

לפני שנחלק את הפעולות השונות לסוגיהם, נלמד את שלוש הסוגיות דלקמן:

• מסכת שבת דף ע"ה ע"ב (1) "והממחקו" עד "והכותב", ושם "הבונה והסותר" וכו', עם רש"י, הר"ן והריטב"א (1).

• מסכת שבת מ"ח ע"א-ע"ב (1) "רב חסדא שרא" עד סוף הקטע, עם רש"י ותוספות ד"ה הא.

• מסכת שבת ק"ב ע"ב (2) במשנה "מכה בפטיש", ורש"י שם. ובסוגיא "והמסתת" עד סוף העמוד, ורש"י.

עתה נבוא להגדיר את הסוגים השונים של מלאכת מכה בפטיש, על פי הסיכום המובא בספר בנין שבת (4).

**א. עשיית כלי** - **יצירת כלי או חפץ חדש, על ידי הפיכת גולם לכלי הראוי לשימוש**

• במסכת שבת דף ע"ה ע"ב (1) "אמר רשב"ל המנפח בכלי זכוכית חייב משום מכה בפטיש". ופירש רש"י (ד"ה מנפח) "כשהותך נעשה ע"י ניפוח ונמצא עושה כלי".

• במסכת שבת דף מ"ח ע"א (1) "אין נותנין מוכין לא לתוך הכר ולא לתוך הכסת בתחילה בשבת". ופירש רש"י (ד"ה בחדתי) "שלא היו מעולם לתוכו אסור דהשתא עביר ליה מנא".

• במסכת ביצה דף ל"ג ע"ב (2) "הקוטם קיסם בשבת לחצוץ בו שיניו חייב חטאת". ופירש רש"י (ד"ה ולא) "דהתם כלי משוי ליה ואיכא איסורא דאורייתא".

וכתב בספר בנין שבת (4) סוף אות ג) "בכל הנ"ל חשיב כפעולת גמר מלאכה, שעל ידי כך נוצר כלי. ולא שייך בזה לחייב משום בונה, כיון שלא נוצר ע"י פעולת בנין, דהיינו הרכבת והדבקת חלקים. ואינו חייב מהתורה אלא אם כן עושה הכלי כדרך האומנים. וכשעושה כלאחר יד, איסורו מדרבנן, כמבואר בגמרא בביצה (2) [וראה בדברי הביאור הלכה (6) סי' ש"ב סע' ב' ד"ה הלוקט), האם איסור מכה בפטיש נאמר גם בעשיית חלק ממלאכת גמר הכלי].

**ב. הכשרת הכלי - לאחר שגוף הכלי נגמר, עושה פעולה אחרונה לאפשר שימוש בו**

• במסכת שבת דף מ"ח ע"א (1) "אמר רב הפותח בית הצוואר בשבת חייב חטאת". ופירש רש"י (ד"ה חייב) "דהשתא קמשוה ליה מנא, וחייב משום מכה בפטיש והיינו גמר מלאכה".

• במסכת שבת דף ק"ב ע"ב (2) "העושה נקב בלול של תרנגולין, שמואל אמר חייב משום מכה בפטיש". ופירש רש"י: "משום מכה בפטיש שהוא גמר מלאכת הלול".

• במסכת ביצה דף ל"ד ע"א (3) "אין מלבנין רעפים חדשים ביו"ט", ופירש רש"י (ד"ה מפני) "דוודאי משוי ליה מנא בהיסק זה".

וכתב בספר בנין שבת (4) סוף אות א) "בכל הנ"ל, בלא פעולת הגמר אי אפשר להשתמש בכלי, ונמצא שעל ידי כך מכשיר את הכלי למלאכה".

**ג. תוספת בכלי** - **לאחר שהכלי ראוי למלאכתו, אסור להוסיף בו נוי וייפוי, או לעשות בו פתח חדש**

• במסכת שבת דף ע"ה ע"ב (1) "הצר צורה בכלי; מאן דשקיל אקופי מגלימא, חייב משום מכה בפטיש", ופירש רש"י (ד"ה דשקיל) "קשין וקסמין דקין שנארגו בה בלא מתכוון, ונוטלין אותם ממנה לאחר אריגתה, גמר מלאכה הוא, וחייב משום מכה בפטיש".

• במסכת שבת במשנה בדף קמ"ו ע"א (2) תנן: "שובר אדם את החבית לאכול הימנה גורגרות, ובלבד שלא יתכוון לעשות כלי". ופרש"י (ד"ה ובלבד) "לנוקבה יפה בפתח נאה". ומבואר שם בגמרא, שכל פתח שהוא עשוי להכניס ולהוציא חייב כי מכוון לעשות פתח, והרי זה מכה בפטיש.

וכתב בספר בנין שבת (4) סוף אות ב) "בכל הנ"ל, אע"פ שאפשר להשתמש בכלי ובבגד בלא פעולת הניקוי והיפוי, מכל מקום מכיון שהכלי והבגד עומדים לכך שיהיו נאים, והאומן מקפיד על זה, חשיב הנוי והיפוי כגמר מלאכה".

**ד. תיקון כלי - שנשבר או התעקם, שכלול או חיזוק כלי, אע"פ שהכלי מתוקן מקודם**

• במסכת ביצה דף ל"ד ע"א (3) "תנור וכיריים חדשות אין סכין אותן שמן ואין מפיגין אותן בצונן". ופירש רש"י (ד"ה ואין מפיגין) כי "לאחר היסקן אין מפיגין היסקן בצונן לחסמן, שמתקשין ע"י הצונן, וכולהו משום דקמתקן מנא".

• במסכת עירובין דף ק"ג ע"א (3) מבואר כי אסור לשלשל נימת כינור שנפסקה במקדש, ופירש רש"י (ד"ה משלשל) "דהא משלשל אב מלאכה הוא, דמתקן כלי כהלכתו".

• במשנה במסכת שבת מבואר שיש לחשוש בקיפול בגדים בשבת , שעל ידי הקיפול "מתקנן טפי ומחזי כמתקן" [פירוש הרע"ב שם]. ובבית יוסף (3) סי' שב) הובאו דברי הראשונים בנדון.

**סיכום -** ספר בנין שבת (4).

• **שיטת הירושלמי בהגדרת מלאכת מכה בפטיש -** בירושלמי בפרק "כלל גדול" (3) מסופר על רבי יוחנן וריש לקיש שהעסוק בפרק "כלל גדול", דהיינו בלימוד דיני ל"ט מלאכות שבת, במשך שלוש וחצי שנים, והוציאו ל"ט תולדות על כל אחת מל"ט אבות המלאכות. וכל תולדה שלא הצליחו לקשור אותו לאב מלאכה, סמכו אותה על מלאכת מכה בפטיש. ובשו"ת מנחת אשר (13) כתב: "חידוש עצום למדנו מדברי הירושלמי. דבניגוד למקובל במושכל ראשון, שחז"ל התבוננו בכל מעשה וענין אם יש בה צד דמיון לאחת מל"ט מלאכות, ואם מצאו בה צד דמיון לאחת המלאכות, קבעו בה איסור כתולדה למלאכה זו. אלא חז"ל בראשית עיונם קבעו שמעשה זה יש בו חשיבות, תיקון וחידוש, ומשום כך מלאכה הוא, ורק אחר כך התבוננו לאיזו מל"ט מלאכות הוא דומה, וקבעוהו תולדה למלאכה זו. ואם המעשה יש בו מלאכת מחשבת, אף שלא מצאו בו צד דמיון למלאכה כלשהי, קבעו שיש בו מכה בפטיש. ומלאכה זו דמכה בפטיש גדר כללי היא לכל מלאכה שיש בה חשיבות גדולה ויצירה, עד שבסברא ידענו דע"כ בכלל מלאכה הוא". וראה בדבריו שמצא סימוכין להגדרה זו גם בדברי הרמב"ם, וכתב שאין בדברי הבבלי סתירה לירושלמי. וחידש מזה הלכה למעשה לאסור הדלקת תאורת לד (LED) בשבת ויום טוב.

• • •

**ה. דיני תיקון מנא**

**• עשיית פתח יפה בחבית -** שו"ע סי' שי"ד סע' א' (5) ובמשנה ברורה שם.

**• נתינת רצועות חדשות וישנות למנעל, ופתיחת פתח בבגד -** שו"ע שי"ז סע' ב'-ג' ומשנ"ב שם (5).

**• נתינת מוכין או החזרתם לכר -** שו"ע ומשנ"ב סימן ש"מ סע' ח' (5).

**• עריכת שעון בשבת -** שו"ע סי' של"ח סע' ג' ומשנה ברורה שם (6).

**• טיפול בדברי הלבשה והנעלה בשבת -** דיני ליקוט יבולות מעל הבגדים ודיני קיפול בגדים מבוארים בשו"ע ומשנ"ב סימן ש"ב סע' ב'-ג' (6). וראה פרטי דיני קיפול טלית ובגדים בדרך קיפולם הרגיל, בספר שמירת שבת כהלכתה (8) פרק טו סע' מו-מט) ובחזון עובדיה (12) סע' ו).

**• תיקון מגבעת שהתקמטה** - שמירת שבת כהלכתה (8) פרק טו סע' נ), חזון עובדיה (12) סע' ז).

**•** נתינת שרוך חדש או החזרת שרוך לנעל ולמעיל, השחלת חגורה - שמירת שבת פרק טו (8)-(9) סע' סג-סו), ובספר ארחות שבת (11) פ"ח סע' סג-סו).

**•** **האם בפעולת חשמל בשבת יש איסור מכה בפטיש -** החזון איש (7) אסר הדלקת חשמל בשבת מדין מלאכת "בונה" או "מכה בפטיש", וראה בהשגות הגרש"ז אויערבך בשו"ת מנחת שלמה (7) **וביסודות המתבארים בדבריו בגדר מלאכת מכה בפטיש** - שלא נאמרה במה שרגילים לעשותו תדיר בכל עת ובכל שעה, ובמה שאינו מתקיים.

**•** **טיפול במשקפיים שנשברו ובעדשות מגע** - שמירת שבת (10) פרק טו סע' פב).

**•** **נתינת עדשות מגע בשבת לתוך נוזל -** שמירת שבת (10) פרק טו סע' פג), חזון עובדיה (12)סע' ט).

**• ניפוח גלגלי וכריות גומי ובלונים -** ארחות שבת פ"ח (11) סע' סח-סט), חזון עובדיה סע' ה' (12).

**• הרכבת מזרק חד פעמי ופתיל צף -** ארחות שבת פ"ח (11) סע' עב-עד).

**• פתיחת כיור סתום -** שמירת שבת כהלכתה פרק י"ב (10) סע' יח).

**• כיוון מחוגי שעון [מיכני] לשעה מדוייקת -** ארחות שבת (11) פ"ח סע' פז), חזון עובדיה (13) סע' יב).

**• כיוון צעצועי קפיץ -** שמירת שבת כהלכתה (10) פרק טז סע' יד), ארחות שבת (11) פ"ח סע' צב).

**• שעון גז ביום טוב -** ארחות שבת (11) פ"ח סע' צג).

איסור מחתך

**א.** במשנה במסכת שבת נמנו ל"ט אבות מלאכות בשבת, ובהן: "**הַקּוֹרֵעַ,** [וְהַמְעַבֵּד אֶת עוֹרוֹ של הצבי] **וְהַמְחַתְּכוֹ".**

ובסוגיות הגמרא במסכת שבת מצאנו כמה דוגמאות למלאכת מחתך, ונפרטם:

• בדף ע"ד ע"ב (1) "אמר רב מנשה, האי מאן דסלית סילתא [חתך עצים דקים להבעיר אש] חייב משום טוחן. אמר רב אשי אי קפיד אמשחתא [**לחתכן במידה**, רש"י] חייב משום **מחתך**" [העור, מקצצו **במידה**, רש"י].

• שם (1) "אמר אביי, האי מאן דעבד חלתא [עשה כוורת של קנים בשבת] חייב אחת עשרה חטאות". ופירש רש"י שאחת החטאות היא על מלאכת "**מחתך**", בגלל שחתך את הקנים "**במידה**".

• שם (1) מובא כי התולש נוצה גדולה מכנף העוף, ולאחר מכן קטם את ראש הנוצה [שהוא החלק הרך שראוי להניחו בכרים וכסתות], חייב משום "מחתך", כפי שפירש רש"י: "דקפיד לחתוך עד מקום שהוא ראוי".

• בדף ע"ה ע"ב (1) הובא כי "המגרר ראשי כלונסאות [שיהיו ראשיהן שוום וחדים, רש"י] בשבת חייב משום **מחתך**".

• במסכת ביצה (1) מבואר שאין באוכלי בהמה משום תיקון כלי, אבל כאשר קוטם קיסם כדי לחצוץ בו את שיניו, חייב' וכפי שנפסק בדברי הרמב"ם (2). וכתבו המנחת חינוך (2) והביאור הלכה (3) סי' שכב ד"ה אחד) שחייב משום "מחתך", כי מקפיד בחיתוכו על מידת הקיסם [אבל בחיתוך מאכלי בהמה לפי מידה אין איסור, משום ש"**אין איסור מחתך באוכלין**", כמבואר בדברי המשנה ברורה (2) סי' שכב ס"ק יב].

ויש לברר, ראשית כל, מהו **גדר** מלאכת "מחתך", **ובמה שונה** מלאכת "**מחתך**" ממלאכת "**קורע**" [וצ"ע בדקדוק בשינוי לשון המשנה "**הַקּוֹרֵעַ",** לעומת **"הַמְחַתְּכוֹ**" ולא **"הַמְחַתֵּך**"].

עוד מובא במסכת שבת (1) עה, ב) "המסתת את האבן חייב משום מכה בפטיש". וכן (2) "הפותח בית הצוואר חייב". ופירש רש"י: "משום מכה בפטיש". וצ"ע מדוע לא חייב משום מלאכת "מחתך" [יעו' בתוספות שבת עה: ד"ה והמסתת].

**ההבדל בין מלאכת מחתך למלאכת קורע**

**ב.** כתב הרמב"ם (2) "המחתך מן העור כדי לעשות קמיע חייב, **והוא שיתכוון למידת ארכו ומידת רחבו**, ויחתוך **בכוונה** שהיא מלאכה. אבל אם חתך דרך הפסד או **בלא כוונה למידתו** אלא כמתעסק או כמשחק, הרי זה פטור".

ומתוך דברים אלו למד המנחת חינוך (2) "והכלל, דמלאכה זו אינה **רק במתכוון למידה,** **ובלא כוונה לא הוי מלאכה כלל,** ולא שייך פסיק רישא, כי המלאכה אינה מלאכה רק במתכוון למלאכה" [וראה תוספת ביאור בדברי המנחת חינוך בספר ארחות שבת (7) הערה נא) ובדברי הרב רובין במאמרו בקובץ הליכות שדה (6) אות יב].

ולמדנו מכאן, ומדברי רש"י המובאים לעיל, שבמלאכת מחתך יש תנאי מיוחד שתעשה בדרך של **כוונה למידה** מסויימת, אבל חיתוך הנעשה שלא בדרך של כוונה למידה אינו נכלל במלאכת מחתך. "ובנקודה זו נבדלת מלאכת מחתך ממלאכת קורע, **שבמלאכת קורע אין קפידה על מידה**, ועיקר מלאכת הקורע נאמרה בקרע המקלקל את היריעה ומחלקה לשני חלקים אלא שהוא נעשה לצורך תיקון, ואילו **מלאכת מחתך כל עיקרה בחיתוך הנעשה לפי מידה מסויימת**, וכל עיקרו תיקון הנעשה בחתיכה הנחתכת" [מתוך הספר ארחות שבת (7) בפתיחה למלאכת מחתך].

וכעין זה מבואר בדברי רבי ניסם קרליץ [אב"ד בני ברק] המובאים בספר חוט שני (9) "שאני מלאכת מחתך ממלאכת קורע, דמלאכת **קורע** הוא **עצם פעולת הקריעה,** שמחלק את הדבר לשנים, ולא רק משום שצריך את חלוקת הדבר שקורע, רק דבעינן שיהיה תיקון ולא קילקול. אבל מלאכת **מחתך** אין יסוד המלאכה עצם פעולת חלוקת הדבר לחתיכות, אלא **המלאכה היא עשיית חתיכות חתיכות במידה**. ובזה יש לפרש לשון המשנה, דלגבי קורע תנן "**הַקּוֹרֵעַ"**, היינו עצם הקריעה הוא המלאכה. אבל לענין מחתך תנן "**הַמְחַתְּכוֹ**", ולא תנן "**והחותכו**" כמו בקורע, והיינו שלא עצם מעשה החיתוך הוא המלאכה, אלא עשיית החתיכות ע"י החיתוך הוא המלאכה, ודו"ק".

• **מלאכת "מחתך" כשמקפיד על חיתוך במקום מסוים -** מדברי הגמרא (1) שבחיתוך ראשי נוצות יש איסור מחתך, מוכח שמלאכת מחתך לא נאמרה דווקא כאשר מקפיד על **מידה מסויימת של אורך או רוחב**, אלא גם כאשר החיתוך נעשה בדווקא **במקום מסויים** ולא אחר [כדי שיוכל להשתמש בחלק של הנוצה המתאים לשימוש בכרים ובכסתות]. וכן מוכח מדברי הגמרא בנדון מגרר ראשי כלונסאות (1) שאין לו ענין בדווקא במידת אורך או רוחב מסויימים, אלא רצונו שראשי הכלונסאות יהיו מחודדים, וגם בזה יש חיוב משום "מחתך".

**בחיתוך חתיכה קטנה מתוך גדולה ואינו מקפיד על מידה אין איסור "מחתך"**

**ג.** אמנם בחיתוך חתיכה קטנה מתוך גדולה ואינו מקפיד על מידה אין איסור "מחתך", וכפי שיש ללמוד מדברי המשנה במסכת ביצה (1) "אין שוברים את החרס, ואין חותכים את הנייר לצלות בו מליח". והאיסור בזה מדרבנן "מפני שהוא כמתקן כלי", ולא איסור תורה משום "מחתך". וכפי שנפסק בשו"ע (3) סי' שמ סע' יג) "אין שוברים החרס ואין קורעים הנייר, מפני שהוא כמתקן כלי", וכדברי המשנה ברורה שם: "ומיירי בשאין מקפיד על המידה, דאי לאו הכי יש בו גם משום מחתך".

וכן יש ללמוד מדברי המשנה בביצה (2) "אין חותכים את הפתילה לשנים", וגם כאן האיסור מדרבנן משום שנראה כעשיית כלי, ולא משום "מחתך", וזאת משום שהחותך לא מתכוון כלל לחיתוך במידה מדודה ומכוונת.

**מחתך במקום מסוים כשיש בפעולתו מטרה עיקרית, ומטרת החיתוך המדוייק טפלה**

**ד**. לעיל **[אות א]** הובאו דברי הגמרא במסכת שבת (1) עה, ב) "המסתת את האבן חייב משום מכה בפטיש". וכן דברי הגמרא (2) "הפותח בית הצוואר חייב". ופירש רש"י: "משום מכה בפטיש". ותמוה מדוע לא חייב משום "מחתך".

ומחמת קושיות אלו, חידש הרב רובין (6) על פי היסוד המבואר לעיל [**אות ב**] בדברי הרמב"ם, שמלאכת מחתך היא רק כשפעולת החיתוך נעשית תוך כדי כוונה למידה מכוונת, ועל כן יש לומר שגדר מלאכת "מחתך" הוא רק כאשר **עיקר** עיסוקו במלאכה הוא בחיתוך לפי מידה או בטיפול בקצוות וביישור הכלי, **ולא כשהדבר נעשה בצורה "טפילה"** [ולפיכך אין חיוב "מחתך" במסתת אבן ובפותח בית הצוואר, כי ה"מחתך" הוא רק "טפל" ולא עיקר המעשה].

**דברי הגרש"ז אויערבך בגדר מלאכת מחתך**

**ה.** בספרו מנחת שלמה (5) ובספר שמירת שבת כהלכתה (4) הובאו בשמו חידושים למעשה בגדר מלאכת מחתך:

**• פתיחת שקיות קטנות של סוכר וקפה במקום הסימון -** "אין משום מלאכת מחתך, כיון דמה שחותך במקום מסומן אינו אלא כדי שלא ישפך הסוכר, ואין כל כוונה של שימוש בחלקי השקית לפי מידה מסויימת, והוא חותך שם רק **מפני שזה יותר נח**" [ועי' בספר ארחות שבת (8) סע' מא) שהביא שיש אוסרים בזה משום מלאכת "מחתך"].

**• חיתוך נייר טואלט -** לדעת הגרש"זגם כאשר חותך שלא במקומות הנקבים [המיועדים לחיתוך]"כיון שהחותך אינו מקפיד אם היו עושים את זה יותר ארוך או יותר קצר, **והוא חותך רק במקום שנח לו**, אין זה שייך כלל למלאכת מחתך".ברם לדעת הגרי"ש אלישיב [הובא בארחות שבת (8) הערה נז] חייב בזה משום "מחתך".

**• הפרדת גביעי לֶבֶּן ומעדני חלב המשווקים בזוגות -** בספר ארחות שבת (8) סע' מב) הביא את דעת הגרי"ש אלישיב שחייב משום אסור "מחתך" **מהתורה**, כי הגביעים נחתכים זה מזה בקו ישר ומדוייק. ולדעת הגר"נ קרליץ (9) יש חשש איסור "מחתך" **מדרבנן**, יעו"ש בדבריו. אכן בארחות שבת (שם) הובא כי הגרש"ז נקט לשיטתו לעיל, שאין כלל איסור "מחתך" כי הפרדת הגביעים נעשית **מטעמי נוחיות גרידא**, ולא מטעמי חיתוך למידה או במקום מסויים.

**• חיתוך גלולה לשני חצאים כשנצרך ליטול מחצית גלולה -** לדעת הגרש"ז אויערבך (4)אין משום מלאכת מחתך: [א] מכיון שיש לדונו כ"**אוכלין**" שאין בהם איסור מחתך. [ב] עיקר ההקפדה בחיתוך **לכמות** התרופה ולא **למידה**.

**• חיתוך נר למידת פמוט -** אסור משום מחתך, ואף יש לאסור תחיבת הנר בכח לפמוט, אלא שיתכן לצדד להקל "כיון שזה דרך שימושו ולא ע"י הכנה מוקדמת, ולכן אין זה בכלל מחתך, וכיון שעושה כלאחר יד אפשר שיש להקל".

• • •

**ו. עוד פרטי דינים במלאכת "מחתך**

**• פתיחת פחיות שתיה על ידי משיכת טבעת ויצירת פתח נאה -** הרב רובין (5)-(6) דן בנושא זה בהרחבה, ולכאורה על פי המבואר לעיל [**אות ב**] שיש חיוב "מחתך" **כשמקפיד על חיתוך במקום מסוים ולא רק כשמקפיד על מידת החתיכה**, היה מקום לומר שאסור **מהתורה** לפתוח פחיות בשבת במקום המיועד לכך משום מלאכת "**מחתך**". אלא שלפי המבואר לעיל שגדר מלאכת "מחתך" הוא רק כאשר **עיקר** עיסוקו במלאכה הוא בחיתוך לפי מידה **ולא כשהדבר נעשה בצורה "טפילה",** יש לומר **"**דהואיל **ועיקר** פעולתו של האדם היא לעשות פתח בפחית או פתיחת הפקק, לכן אף שהפתח יוצא מדוייק ויפה, מ"מ פעולות החיתוך שנוצרו באן הם **טפילות** לפעולה העיקרית".

ולמעשה גם במנחת שלמה (5) נקט שאין איסור מחתך בפתיחת פחיות, יעו"ש. ועי' בארחות שבת (8) סע' מג).

**• פתיחת פקק שנפרדה ממנו רצועה -** ראה בדברי הרב רובין (6)-(7). ועי' בארחות שבת (8) סע' מד), ובחוט שני (9)

**• אין מלאכת "מחתך" באוכל -** כדברי המשנה ברורה (3) ס"ק יב וס"ק יח אות ב), ועי' פרטים נוספים בחוט שני (9).

ממרח

במשנה במסכת שבת פ"ז מ"ט (1) נמנו ל"ט אבות מלאכות בשבת, ובהן מלאכת 'ממחק'. להלן נברר את דיני המלאכה, ובכלל זה את דיני ה'ממרח' שהיא תולדת 'ממחק', המבוארים בגמרא ובראשונים.

**יסודות דיני ממחק וממרח בסוגיות הגמרא**

**א.** בכמה מקומות ש"ס נתבארו דיני ממרח, ולאחר עיון בסוגיות נוכל להעמיד את תמונת המלאכה במלואה.

**• מלאכת ממחק -** במסכת שבת מפורש במשנה (1) פ"ז מ"ט) איסור "ממחק" שפירושו גירוד עור הבהמה והחלקתו.

**• הנחת רטיה -** בסוגיא במסכת שבת (1) עה, ב) הובא: "הממר ירטיה בשבת חייב נשום ממחק". ופירש רש"י: "מחליק תחבושת על המכה". בדין ממרח רטיה, ראה גם במסכת עירובין (1) במשנה "מחזירין רטיה" ובגמרא עד "אמר מר בר רב אשי", וברש"י שם. והנה מדברי המאירי בשבת (1) נראה גדר מלאכת ממרח, שהיא פעולה "שהכוונה בה להחליקה להיות תשמיש שלה נח, כענין ממרח רטיה" [ולפי זה מובן מדוע המסתת אבן אינו עובר על איסור ממחק]

**• מירוח בשעוה ובשמן עב -** במשנה במסכת שבת פי"ד מ"ד (1) מפורש להתיר לסוך **בשמן** בשבת [שלא למטרת רפואה]. אולם במשנה אחרת (2) פכ"ב מ"ג) מבואר שאסור למרח **שעוה** לסתום נקב שבחבית, משום מלאכת ממחק. ובסוגיא (2) קמו, ב) מבואר כי לדעת רב אסור למרח גם **בשמן עב** [גזירה משום מירוח שעוה, שעובר על איסור מהתורה].

**להלכה:** דיני הנחת רטיה להלכה, נפסקו בטור (2) ושו"ע ומשנה ברורה (3) סי' שכח סע' כה-כו; וראה גם בשו"ע (3) סי' רנב סע' ה' ובמשנה ברורה שם]. ודיני מירוח בשעוה ובשמן עב נפסקו בטור ובית יוסף (2) ושו"ע (3) או"ח סי' שיד סע' יא).

ויש לברר את גדרי מלאכת ממרח ופרטיה, ובאיזה שמן מותר או אסור למרח בשבת.

**מריחת משחה על הגוף**

**ב.** במסכת שבת (2) קכא, ב) מבואר ההיתר לדרוס רוק הנמצא על הקרקע בשבת "לפי תומו". דין זה הובא בשו"ע (4) סי' שט"ז סע' י"א). וחידש המגן אברהם [הובאו באליהו רבא (4)] שאינו חייב משום ממרח "אלא כשכוונתו שיתמרח הדבר על חברו, **ולא כשרוצה שיבלע בקרקע**". האליהו רבא תמה על חידושו של המג"א מדברי רש"י בעירובין (1), אולם המשנה ברורה (4) ס"ק מט) פסק כדעת המג"א. על פי חידושו של המג"א לכאורה יש לדון **להתיר למרוח משחה הנבלעת לגמרי בגוף בשבת**, היות ואין כוונתו "שיתמרח הדבר על חברו", אלא "שיבלע" בגוף.

ברם חזינן בדברי החזון איש (4) שאסר **למרוח** משחה על פצע בשבת, והתיר רק **להשליך** את המריחה [ובספר שבות יצחק (11) אות ב) הביא בשם הגר"ח קניבסקי "כשאין אפשרות זו, יניח המשחה ע"י אחורי אצבעו או אחורי ידיו, ויזהר מלעשות תנועה הנה והנה. וכמו כן הביא בשם הגרי"ש אלישיב, כי בהוצאה משפופרת אפשר ליתן פי השפופרת על הגוף ולדחוק ולהוציא מעט בכל מקום, ויזהר מלמרוח בידיו גם כשרוצה להחדירה לגוף. והיינו כי הזהירות מליגע בידיו מרחיקה מהחשש שמא ימרח].

וראה במה שדן בהרחבה בספר שמירת שבת כהלכתה (7) פרק לג הערה סד) האם יש איסור ממרח במשחה הנבלעת בגוף, והביא בשם הגרש"ז אויערבך "דאם ממרח את המשחה עד שכולה נמסה ונבלעת בגוף האדם, לא מקרי ממרח, ולא אסר אלא כשהמשחה נשארת והוא רוצה להחליקה על פני הגוף".

וכן מתבאר בדעת הגר"ע יוסף, שהכריע להלכה כדעת המג"א, שאין איסור ממרח שייך אלא כשממרח דבר על גבי חברו וכוונתו שיתמרח, ולא כשמורח משחה ורצונו שהיא תבלע בגוף האדם, כמבואר בקצרה בספרו החזון עובדיה (5) סק"ג, ובהרחבה בשו"ת יביע אומר (8), וכמובא בספר ילקוט יוסף (5).

**• דיני מריחת משחה הלכה למעשה -** ובפרט, טיפול בתינוק במשחה ובסיכת שמן, ראה בשמירת שבת כהלכתה (6) פרק יד סע' ל'-לב). וראה עוד בנדון מריחת חומרים ומשחות לשיכוך כאבים, שם (7) פרק לג סע' יג-יד).

**• סיכת הגוף בנוזל למניעת עקיצת יתושים -** בקצות השלחן (4) כתב שמותר לעשות כן בשבת, עי"ש בטעמו.

**שימוש בסבון קשה, רך ונוזלי בשבת**

**ג.** המשנה ברורה (4) סי' שכו ס"ק ל) אסר להשתמש "בבורית [סבון] שלנו, שהיא רכה משום ממחק. והאגרות משה (5) סימן קיג) נמנע מלהשתמש גם "בבורית שהוא לח במים" [ככל הנראה כוונתו לסבון נוזלי]. וראה במה שדן בדבריהם בשמירת שבת כהלכה (6) פרק יד בהערה מט). ובמה שכתבו בשו"ת יביע אומר (8) סי' כז ס"ק ד-ו).

ובשו"ת אור לציון (9) התיר להשתמש בסבון נוזלי בשבת, וכן מבואר בהרחבה בספר ארחות שבת (13) הערה מ).

ומעיין לציין למה שכתבו מחברי הספר, הרב שלום גלבר והרב יצחק רובין (שם): "והראינו להגרי"ש אלישיב סבון נוזלי סמיך, ואמר שמותר להשתמש בו, ואין בו חשש ממרח. וכן אין חשש מוליד בעשיית הקצף הנוצר בשעת השימוש בסבון". לעומת זאת, הרב יצחק דרזי כתב בספרו שבות יצחק (12) סע' ג אות ד) "הראתי שמפו הוואי קמי הגרי"ש אלישיב, ונגע בו ואמר שיש בו קצת עובי, וצריך לדללו".

**• שטיפת כלים בחומרי ניקוי המעלים קצף -** באגרות משה (5) סימן קיג) דן לאסור בזה משום איסור ממחק, אך כבר תמה עליו בשמירת שבת כהלכה (5) פרק יב הערה כז) "מה שייך ממחק בכהאי גוונא".

**צחצוח שיניים**

**ד.** האגרות משה (5) סימן קיב) אסר שימוש במשחת שיניים משום ממחק [והוסיף: "ובלא משחה במברשת המיוחדת לזה, מותר, שהוא כמו רחיצת שאר אבר אחד. אבל ישטוף רק בצונן. ואת המברשת טוב שלא ללחלח במים קודם הניקוי מחשש סחיטה בשער, ואחר הניקוי לא ירחץ את המברשת אף שלא בשפשוף שאין שם סחיטה, משום שאין לו צורך שוב היום, ואין לרחוץ בשביל מחר"]. ברם בקצות השלחן (7) כתב שאין בצחצוח שיניים איסור ממרח. וכן נקט לדינא בשו"ת יביע אומר (8)-(9), שהאריך טובא בנדון [בארבע תשובות המקיפות ענין זה מכל צדדיו - סימנים כז-כח-כט-ל], וכתב במסקנת הדברים: "המורם מכל האמור, שמותר לפום דינא להשתמש במשחת שיניים בשבת, ואין בזה לא משום ממרח, ולא משום נולד, ולא משום רפואה בשבת. אולם זה דווקא לאלה שהורגלו בכך, ואין ודאי שיוציאו דם מהשיניים או מהחניכיים בעת שפשושם במברשת. אך יש להיזהר שלא לרחוץ המברשת אחר כלותו לשפשף בה שיניו. וכל זה לאדם המצטער בהימנעו משפשוף שיניו בשבת במשחת שינים כמעשהו בחול. אבל מי שיכול להימנע מזה בשבת ולא יגרום לו צער כלל, טוב לו שיחמיר בדבר, ועליו תבוא ברכת כל טוב".

אולם בשמירת שבת כהלכתה (9) כתב: "נוהגים שלא לצחצח את השיניים, ואפילו בלא משחה". ובאור לציון (9) כתב: "אין להשתמש במשחת שיניים בשבת, אבל מותר לצחצח שיניים במברשת או נוזל לצחצוח שיניים, ובלבד שאין רגיל לצאת לו דם מהחניכיים כשעת הצחצוח. אבל אם בכל פעם שמצחצח שיניו יוצא לו דם, אסור לצחצח שיניו בשבת". וראה עוד בשבות יצחק (12) אות ו) בשם הגרי"ש אלישיב, ובספר ארחות שבת (13) סע' כט).

**ממרח באוכל**

**ה.** המרדכי (10) כתב: "רבא אמר אין עיבוד באוכלין, מכאן אומר העולם שאותם טרטר"ש של תפוחים מותר להחליקם, ואין בהם משום ממחק, שאין עיבוד באוכלין", ואף שיתכן שאין איסור מהתורה אבל מדרבנן יש עיבוד, סיים המרדכי: "מכל מקום יש להתיר משום דנאכלות כמו שהן בלא חליקה, והמחמיר תבוא עליו ברכה".

דברי המרדכי הועתקו להלכה ברמ"א (10) שכתב: "מותר להחליק האוכל בשבת, ולא הוי בזה משום ממחק, הואיל ואפשר לאכלו בלא זה. ומ"מ המחמיר במאכל של תפוחים וכדומה שדרכו בכך, תבוא עליו ברכה". והוסיף המשנה ברורה (10) ס"ק פב) "ולמרח תפוחים מבושלים על הלחם והוא הדין שומן וחמאה, בוודאי שרי". ועי"ש בביאור הלכה שם, ובספר בשמירת שבת כהלכה (10). פרטים נוספים בדין מירוח באוכל, כגון: מריחת קרם על עוגה; הוצאת דברי מאכל הנתונים בתוך שפופרת על ידי לחיצה ועוד.

**ו. דיני ממחק וממרח**

**• החלקת חפצים והשחזת סכין -** ארחות שבת (12) סע' יז-יח).

**• מריחת שפתיים יבשות במשחה -** בשבות יצחק סע' ב' אות ה' (12) כתב עצה בשם הגרי"ש אלישיב, לאכול מאכל שומני. ובספר ארחות שבת (13) סע' כג) כתב: "אין למרוח על השפתיים מיני משחות על מנת למנוע יובש, ואף אם המשחה במצב מוקשה אין להשתמש בה", והוסיף (בהערה) "ומותר לסוך את השפתיים בשמן כדי למנוע סדקים בעור, אבל לאחר שנתהוו סדקים בעור אין לסוכם בשמן, כיון שאין רגילין לסוך שפתיים בשמן שלא למטרת רפואה".

**• משחק בפלסטלינה -** ארחות שבת סע' כ"ה (13).

**• צחצוח נעלים -** בכלכלת השבת (4) כתב שחייב משום ממחק, וראה בשבות יצחק (12) אות ז). ובארחות שבת (13) סע' כו (13) שכתב: "אסור למרוח נעלים בשבת במשחה משום איסור ממרח, ומשום איסור צובע. וגם אם ממרח את המשחה על הנעלים מבעוד יום, אסור להבריקה בשבת על ידי שפשוף במברשת או במטלית, משום שההברקה נעשית על ידי החלקת פני המשחה, ויש בזה גם משום צובע".